Mensejag ná 3 mans by Klerksdorp doodgeskiet is | Netwerk24
Deur Malherbe Nienaber 15 September 2019 07:02
Polisielede wat die aand in die Chris Hani-afdeling gepatrolleer het, het die skote gehoor en gaan ondersoek instel, luidens ’n verklaring van die polisie in Noordwes.
Toe hulle by die huis aankom, het hulle afgekom op twee mans met skietwonde wat in ’n bloedplas gelê het. Die derde man het glo probeer vlug en is buite met ’n skietwond in sy bors gevind.
Volgens die polisie is die slagoffers tussen 25 en 30 jaar oud.
Lt.kol. Amanda Funani, provinsiale polisiewoordvoerder, het Saterdagaand gesê die mans se name is nog nie bekendgemaak nie.
Niemand is nog in hegtenis geneem nie en die motiewe vir die skietvoorval is onbekend.
Lt.genl. Baile Motswenyane, polisiekommissaris vir Noordwes, het die voorval veroordeel en ’n beroep op die gemeenskap gedoen om die polisie by te staan om die aanvallers uit te ken en aan te keer.
Enigiemand met inligting oor die voorval en die aanvallers, word versoek om sers. Ignus van Heerden van die Kanana-polisiekantoor by 018 476 1115 te bel.
Meer oor: Klerksdorp | Skiet | Misdaad | Geweld
Onnie in die week, naweke vang hy skelms
Soldate in Kaap ‘mors van geld’